Hodkovce

Hodkovce (v minulosti Hadkovce, ) sú obec na Slovensku v okrese Košice-okolie.

Polohopis 
Obec leží na rozhraní Medzevskej pahorkatiny (podcelok Košickej kotliny) a Holičkou (podcelok Volovských vrchov). Obcou preteká Hodkovský potok, ktorý ústí do Slaného potoka, prítoku Šemšianskeho potoka. Južným okrajom obce vedie cesta II/548 z Košíc do Jasova. V tesnom susedstve východným smerom leží obec Šemša. Centrum Košíc je vzdialené  východne, Moldava nad Bodvou  juhozápadne.

Symboly obce 
Erb obce zobrazuje strieborný strom s listami, vyrastajúci zo zelenej pažite. Na ľavej strane je zobrazený bežiaci zajac, v pravej časti je zlaté slnko s tvárou. Obecnú vlajku tvoria štyri pozdĺžne farebné pruhy, ukončené troma cípmi, vo farbe zelený, žltý, modrý a biely.

Dejiny 
Najstaršia zachovaná písomná zmienka o tomto území pochádza z roku 1318, samotná obec „Hothkowch“ sa spomína v roku 1427. V roku 1832 si obyvatelia vybudovali kostol a v rokoch 1841 – 1846 kroniky uvádzajú neúrodné roky a s nimi spojený hlad, no tiež epidémiu cholery, čo zapríčinilo úbytok obyvateľov. 

Po vzniku ČSR vznikla obecná samospráva a v tomto období sa spomína dobrovoľný hasičský zbor. Prvá viedenská arbitráž spôsobila pričlenenie územia obce k Maďarsku a maďarskí vojaci ju opustili až 17. januára 1945. K oslobodeniu Hodkoviec došlo o dva dni neskôr. 

V januári 1988 bol vytvorený spoločný národný výbor s obcou Šemša, no už v roku 1991 došlo k rozdeleniu obcí. 

V roku 1948 sa v obci rozšíril šarlach, o dva roky neskôr bol vybudovaný nový cintorín. Rovnako v roku 1950 bol pre MNV zriadený obecný dom, na kostole boli inštalované bleskozvody. V roku 1952 bola do nových priestorov presunutá kancelária MNV, zriadené prvé JRD i predajňa s pohostinstvom. O tri roky neskôr bol vybudovaný kultúrny dom, v roku 1956 bola obec elektrifikovaná a o rok neskôr pribudlo verejné osvetlenie. Začala sa výstavba budovy požiarnej zbrojnice a v roku 1958 bolo po rozpade prvého JRD založené celoobecné roľnícke družstvo. Motorová striekačka pribudla hasičom v roku 1959, o dva roky pribudli predajňa a pohostinstvo Jednoty, následne boli obnovené mosty a cesty v obci. Obecný rozhlas bol srevádzkovaný v roku 1967, kultúrny dom a kancelárie MNV boli budované v roku 1972, o dva roky pribudla materská škola a v roku 1976 boli vybudované chodníky a rozšírená hlavná cesta. 

Po roku 1991 začalo zveľaďovanie životného prostredia, zintenzívnila sa výsadba zelene, opravili sa cesty, verejné osvetlenie, obecný rozhlas a vybudovalo sa detské ihrisko. Z mnohých investícií bola v roku 2000 realizovaná plynofikácia obce a v rokoch 2014 a 2015 bol vybudovaný verejný vodovod.

Kultúra a zaujímavosti

Pamiatky 
 Rímskokatolícky kostol Obetovania Pána, jednoloďová barokovo-klasicistická stavba so segmentovo ukončeným presbytériom a vežou tvoriacou súčasť jej hmoty z roku 1832. Obnovou prešiel po požiari v roku 1910. Interiér je zaklenutý dvoma poľami pruskej klenby. Svätyňa je zaklenutá konchou. Nachádza sa tu murovaný chór. Oltárny obraz Obetovanie Pána v chráme, olej na plátne, je dielom Karola Wölcka z roku 1820. nachádzajú sa tu dve polychrómované drevorezby, sv. Anna, Panna Mária a Ježiško z obdobia okolo roku 1860. Fasády kostola sú hladké, okná sú polkruhovo ukončené. Veža s terčíkom v korunnej rímse je ukončená barokovou helmicou.

Referencie

Externé odkazy 
 Oficiálna stránka obce

 
Obce okresu Košice-okolie